सड़क खुलते ही संसद लेकर जाएंगे धान के ट्रैक्टर, वहीं बेचेंगे फसल: राकेश टिकैत
राकेश टिकैत का कहना है कि किसानों ने नहीं बल्कि दिल्ली पुलिस ने रास्ते को रोक रखा है। दिल्ली पुलिस बैरिकेड हटा रही है तो किसान भी दिल्ली के लिए कूच करेंगे।
नई दिल्ली। भारतीय किसान यूनियन के प्रवक्ता राकेश टिकैत ने कहा है कि जैसे ही दिल्ली पुलिस रास्तों पर रखे बैरिकेड हटा देगी तो वैसे ही किसान धान की फसल से भरे ट्रैक्टर लेकर संसद भवन पहुंचेंगे और वहीं जाकर अपना धान बेचेंगे। इंडिया टीवी से बात करते हुए राकेश टिकैत ने कहा कि दिल्ली की संसद अब किसानों की मंडी है और वे वहीं पर जाकर अपना धान बेचेंगे।  राकेश टिकैत ने इंडिया टीवी से बात करते हुए कहा कि किसानों ने सड़क पर बैठकर रास्ता नहीं रोका हुआ है बल्कि दिल्ली पुलिस ने रास्ता रोका है और अब दिल्ली पुलिस क्योंकि बेरिकेड हटा रही है तो किसान भी दिल्ली के लिए कूच करेंगे और वहां जाकर संसद में अपनी फसल बेचेंगे। राकेश टिकैत ने यह भी बताया कि संयुक्त किसान मोर्चा की तरफ से सरकार को 26 नवंबर तक किसानों के साथ बातचीत करने का ऑफर दिया गया है, और अगर सरकार किसानों से बातचीत करना चाहती है तो 26 नवंबर तक कर ले। राकेश टिकैत ने हालांकि यह भी बताया कि भारतीय जनता पार्टी को चुनावों में 'दवा' देने की जरूरत है, उन्होंने कहा कि हरियाणा के ऐलनाबाद में हो रहे उप चुनाव में किसान भारतीय जनता पार्टी को कुछ 'दवाई' देंगे और उससे कुछ आराम मिलेगा।